b'\n_START_ARTICLE_\nKarvakorvat\n_START_PARAGRAPH_\nKarvakorvat oli MTV3-kanavalla vuonna 1996 esitetty huumorisarja, jossa eri el\xc3\xa4intarhojen el\xc3\xa4imi\xc3\xa4 esitt\xc3\xa4v\xc3\xa4t lyhyet videop\xc3\xa4tk\xc3\xa4t oli muutettu sketseiksi j\xc3\xa4lki\xc3\xa4\xc3\xa4nitt\xc3\xa4m\xc3\xa4ll\xc3\xa4 niihin humoristinen dialogi ja musiikki. El\xc3\xa4invideoiden v\xc3\xa4liin oli sijoitettu juonto-osuuksia, joissa n\xc3\xa4yttelij\xc3\xa4 Mika Nuojuan esitt\xc3\xa4m\xc3\xa4 \xe2\x80\x9daputy\xc3\xb6ntekij\xc3\xa4 Kerppo\xe2\x80\x9d esitteli helsinkil\xc3\xa4isen Korkeasaaren el\xc3\xa4intarhan el\xc3\xa4imi\xc3\xa4 ja kommentoi vitsailemalla videoita. Kerpon esittelemi\xc3\xa4 el\xc3\xa4inlajeja olivat muun muassa punaniskavallabit, lumivuohi, vapiti, amurintiikeri, kaksikyttyr\xc3\xa4inen kameli, przewalskinhevonen ja halli. Sarjan idea, tunnusmusiikki, videomateriaali ja siihen liitetty valmis taustanauru olivat per\xc3\xa4isin vuonna 1988 tehdyst\xc3\xa4 hollantilaisesta tv-sarjasta Animal Crackers, jossa kaikkia \xc3\xa4\xc3\xa4ni\xc3\xa4 esitti koomikko Andr\xc3\xa9 van Duin. Suomenkielisess\xc3\xa4 \xc3\xa4\xc3\xa4nityksess\xc3\xa4 el\xc3\xa4inten \xc3\xa4\xc3\xa4nin\xc3\xa4 olivat Petteri Summanen ja Jukka Rasila. Sarjaa ei ole uusittu televisiossa vuoden 1996 j\xc3\xa4lkeen.'